18
Uipɨsɨ reta Jesús
(Mt 26.47-56; Mr 14.43-50; Lc 22.47-53)
1 Jesús cua jei ma yave, uasa jemimboe reta ndive ɨãca Cedrón jee vae jovaicho pe oo uvãe temitɨ reta ñugüɨnoi vae pe. Joco pe uique Jesús jare jemimboe reta. 2 Jare Judas - jae co umee jovaicho reta pe vae - uicuaa jocua temitɨ reta jenda. Echa'ã joco pe uyembatɨñoi yepi Jesús jemimboe reta ndive. 3 Jayave Judas oo sacerdote reta itenondegua reta jare fariseo reta ñugüɨnoi vae pe, jare jae reta omondo amocue sundaro reta jare jembiocui reta temitɨ reta ñugüɨnoi vae cotɨ Judas jupíe. Güɨraa reta mechero jare ɨvɨra jare quɨsepucu reta. 4 Jayave Jesús oo jae reta ñugüɨnoi vae cotɨ jare jei:
—¿Quía pa peeca?
Echa'ã jae uicuaa ma mbae uyeyapota chupe vae.
5 —Jesús Nazaret pegua —jei reta.
—Che co jae —jei Jesús.
Jare Judas - jae co umee jovaicho reta pe vae - uyemboɨ oĩ joco pe jae reta ndive. 6 Jesús jei yave chupe reta: “Che co jae”, jae reta opa usɨrɨ jaɨcue cotɨ jare oa reta ɨvɨ re. 7 Jayave Jesús upɨrandu ye chupe reta:
—¿Quía pa peeca?
Jei reta ye:
—Jesús Nazaret pegua.
8 —Amɨmbeu ma peve che co jae —jei Jesús—. Pe reta che chereca. Jáeramo pemaeño cua che ndive ñugüɨnoi vae reta re yugüɨraa ye vaerã —jei.
9 Cua jei uyeyapo vaerã tenonde yave jei vae: “Amɨcañɨ'ã penti ave nde nemee cheve vae reta güi.” Jucuarãi jei ma. 10 Jare Simón Pedro güɨnoi penti quɨsepucu. Jayave uequi jɨru güi jare uiporu sacerdote tenondegua jembiocui inambi iyacata cotɨgua re, jare uyasɨa inambi chugüi. (Jocua uyeyocui vae jee co Malco.) 11 Jayave Jesús jei Pedro pe:
—Iñono ye ndequɨsepucu jɨru pe. Aiporarañotai co. Echa'ã cheRu uipota aiporara vaerã —jei.
Jesús Anás jovai
(Mt 26.57-58; Mr 14.53-54; Lc 22.54)
12 Jayave sundaro reta juvicha ndive jare judío reta itenondegua reta jembiocui reta uipɨsɨ Jesús uñapɨ̃ti. 13 Jayave güɨraa Jesús Anás pe rani - jae co Caifás jembireco tu - Caifás co jae sacerdote tenondegua jocua año. 14 Tenonde yave cua Caifás umɨmbeu judío reta pe icavita co chupe reta penti cuimbae umano vaerã opaete vae reta ipepɨca pe.
Pedro Anás joca pe
(Mt 26.69-70; Mr 14.66-68; Lc 22.55-57)
15 Jare Simón Pedro jare ĩru temimboe yugüɨraa Jesús jaɨcue. Jare cua ĩru temimboe uique sacerdote tenondegua joca pe Jesús uique yave. Echa'ã sacerdote tenondegua uicuaa cua temimboe. 16 Ẽrei Pedro uique'ã japɨpe pe. Upɨta uyemboɨ oĩ onque tuicha vae iyɨpɨ pe. Jayave ĩru temimboe sacerdote tenondegua uicuaa vae oẽ umɨngueta cuñatai onque uãro vae pe jare uruique Pedro. 17 Jayave cuñatai onque uãro vae jei Pedro pe:
—¿Jae'ã pa co nde penti jocua cuimbae jemimboe?
—Jae'ã co che —jei Pedro.
18 Jare sacerdote tenondegua jembiocui reta jare judío reta itenondegua reta jembiocui reta uyapo ma tata jare uyemboɨ reta tata iyɨpɨ rupi uyepee vaerã. Echa'ã roɨ co. Pedro vi upɨta joco pe uyemboɨ oĩ jae reta ndive uyepee vaerã.
Anás upɨrandu Jesús pe
(Mt 26.59-66; Mr 14.55-64; Lc 22.66-71)
19 Jayave sacerdote tenondegua upɨrandu Jesús pe jemimboe reta re jare iporomboe re. 20 Jayave Jesús jei chupe:
—Che ayemɨngueta co opaete vae jovaque. Jecuaeño aporomboe judío reta itupao reta pe jare Tumpa jo pe. Echa'ã joco pe jecuaeño uyembatɨ judío reta. Ayemɨngueta vɨari'ã etei —jei—. 21 ¿Maera pa ndepɨrandu cheve? Epɨrandu uyapɨsaca cheré vae reta pe che jae chupe reta vae re. Jae reta uicuaa che jae vae —jei.
22 Cua jei ma yave Jesús, penti judío reta itenondegua reta jembiocui joco pe oĩ vae ocua Jesús jova re.
—¿Maera pa jucuarãi ndiyemɨngueta sacerdote tenondegua pe? —jei.
23 —Icavi'ã ayemɨngueta yave, emɨmbeu mbae ra icavi'ã —jei Jesús—. Ẽrei icavi ayemɨngueta. ¿Maera pa ndecua cheré? —jei.
24 Jayave Anás omondo Jesús iyocuaa reve Caifás pe - jae vi co sacerdote tenondegua.
Pedro uicuacu Jesús
(Mt 26.71-75; Mr 14.69-72; Lc 22.58-62)
25 Jare Simón Pedro uyemboɨ uyepee oĩ. Ĩru vae reta jei chupe:
—¿Jae'ã pa co nde penti jemimboe?
Pedro uicuacu. Jei:
—Jae'ã co che.
26 Penti sacerdote tenondegua jembiocui - jae co jocua cuimbae Pedro uyasɨa inambi chugüi vae jentarã - jei Pedro pe:
—Che nduecha co temitɨ reta ñugüɨnoi vae pe jae ndive.
27 Pedro jei ye:
—Jae'ã co che.
Jare cua jei ma yave, uru cuimbae uñee.
Jesús Pilato jovai
(Mt 27.1-2, 11-14; Mr 15.1-5; Lc 23.1-5)
28 Jayave güɨraa reta Jesús Caifás jenta güi palacio pe. Neimbove asɨ. Jae reta uique'ã palacio japɨpe pe. Echa'ã uique yave joco pe jocua ara, iporomboe umɨmbeu chupe reta uyemɨnguɨata tẽi co, jare ndarau tẽi ipuere jou tembíu pascua pegua. 29 Jayave Pilato oẽ chupe reta.
—¿Mbae re pa pembɨjeco cua cuimbae? —jei chupe reta.
30 —Cua cuimbae jecocavi yave mona, ndarau tẽi numee ndeve —jei reta.
31 —Pe reta etei peraa peãa vaerã peporoyocui rupi —jei Pilato.
—Romano reta umaeño'ã oreré nduyuca vaerã quía —jei reta.
32 Jucuarãi jei reta, uyeyapo vaerã Jesús jei ma uyeyapota chupe vae. Echa'ã Jesús umɨmbeu ma quirãita co umano. 33 Jayave Pilato uique ye palacio pe jare ueni Jesús.
—¿Nde pa co jae judío reta juvicha guasu? —jei.
34 —¿Ndeiño pa ndiyemɨngueta jucuarãi, ani ĩru vae reta pa umɨmbeu ndeve cheregua? —jei Jesús.
35 —Che penti judio'ã co —jei Pilato—. Nerentaɨgua reta jare sacerdote reta itenondegua reta nemee cheve. ¿Mbae pa ndiyapo? —jei.
36 —Che co jae penti mburuvicha guasu —jei Jesús—, ẽrei che jae'ã co mburuvicha guasu ɨvɨ pegua reta rami. Che jocua reta rami yave mona, cherembiocui reta uñerãrota tẽi co, agüɨye vaerã añemee judío reta pe. Ẽrei che jae'ã co mburuvicha guasu ɨvɨ pegua reta rami —jei Jesús.
37 Jayave Pilato jei chupe:
—¿Nde pa co jae penti mburuvicha guasu?
—Nde ndere rami che co jae penti mburuvicha guasu —jei Jesús—. Cuarã ayeyapo cuimbaerã. Cuarã ayu ɨvɨ pe. Ayu amɨmbeu vaerã añete vae. Opaete añete vae güɨrovia vae reta uyapɨsaca chiñee re —jei.
38 Jayave Pilato upɨrandu chupe:
—¿Mbae pa jocua añete vae?
Pilato jei Jesús umanota co
(Mt 27.15-31; Mr 15.6-20; Lc 23.13-25)
Jare cua jei ma yave, Pilato oẽ ye judío reta jovai jare jei chupe reta:
—Avãe'ã etei teco jese. 39 Ẽrei pe reta jecuaeño pipota ayora vaerã peve penti pereso pascua pe. ¿Pipota pa ayora vaerã peve cua judío reta juvicha guasu? —jei chupe reta.
40 Jae reta iñeeãta reve jei:
—Agüɨye iyora jocua cuimbae. Iyora oreve Barrabás —jei reta.
Jocua Barrabás co jae imonda vae.