26
Uipota reta uyucaca Jesús
(Mr 14.1-2; Lc 22.1-2; Jn 11.45-53)
1 Jare opaete cua jei ma yave, Jesús jei jemimboe reta pe:
2 —Picuaa mocui araño ma co uata pascua iara uvãe vaerã, jare che cuimbaerã ayeyapo vae añemeecata co ayecutuca vaerã —jei.
3 Jare sacerdote reta itenondegua reta jare tenta guasu pegua reta itenondegua reta uyembatɨ sacerdote tenondegua joca pe. Sacerdote tenondegua jee co Caifás. 4 Jare uyemboemboe reta quirãi ipuere uipɨsɨ vɨari Jesús uyucaca vaerã. 5 Ẽrei jei reta:
—Agüɨye yaipɨsɨ pascua ara rupi, agüɨye vaerã tenta guasu pegua reta uyapo tecorai.
Cuña upɨyere mbae ipiche cavi vae Jesús re
(Mr 14.3-9; Jn 12.1-8)
6 Jare Jesús oĩ rambueve tenta guasu-raɨ Betania pe Simón ipire ocuise vae jenta pe, 7 uique penti cuña. Jae güeru ɨru-raɨ ita alabastro jee vae pegua. Cua ɨru-raɨ tɨnee mbae ipiche cavi vae jepɨ vae pe. Jare cuña upɨyere mbae ipiche cavi vae Jesús iñãca re, Jesús mesa pe uguapɨ oĩ rambueve. 8 Jare Jesús jemimboe reta cua uecha yave, pochɨ cuña pe. Jei reta:
—¿Maera pa umɨcañɨtei? 9 Echa'ã umee yave corepoti re, guɨnoita tẽi jeta corepoti umee vaerã iparavete vae reta pe —jei reta.
10 Ẽrei Jesús uicuaa jei reta vae, jare jei chupe reta:
—¿Maera pa pemambeco cuña? Icavi vae co uyapo cheve —jei—. 11 Echa'ã yugüɨrecoñotai co iparavete vae reta pe reta ndive, ẽrei che ndarau aicoño pe reta ndive —jei—. 12 Cua mbae ipiche cavi vae upɨyere cheré vae pe chembɨpiche cavi ma, ndei añeñotɨca mbove —jei—. 13 Añete che jae peve, opaete ɨvɨ rupi ñee icavi vae jerãcua vae rupi, cua uyapo vae vi jerãcuata, ĩru vae reta imandúa vaerã jese —jei.
Judas umeeta Jesús
(Mr 14.10-11; Lc 22.3-6)
14 Jayave jocua doce jemimboe reta güi penti Judas Iscariote jee vae oo sacerdote reta itenondegua reta ñugüɨnoi vae pe, 15 jare jei chupe reta:
—¿Mbae pa pemeeta cheve, amee yave Jesús peve?
Jayave jae reta jei umeeta co chupe treinta corepoti. 16 Jayave jocua güive Judas ueca quirãi ipuere umee Jesús chupe reta.
Jesús ucaru jemimboe reta ndive
(Mr 14.12-25; Lc 22.7-23; Jn 13.21-30; 1 Cor 11.23-26)
17 Jare jocua ara judío reta umbɨpɨ jou mbɨyape ovu mbae vae yave, Jesús jemimboe reta yugüeru jei chupe:
—¿Quíape pa ndipota nduyapɨcatu vaerã, tembíu pascua pegua ndeu vaerã?
18 Jayave Jesús jei chupe reta:
—Pecua tenta guasu pe pere cuimbae amɨmbeu peve vae pe: ‘Oporomboe vae jei: Ora uvãe ma. Jauta tembíu pascua pegua nerenta pe cheremimboe reta ndive’ —jei, pere chupe, jei.
19 Jayave jemimboe reta uyapo Jesús jei chupe reta uyapo vaerã vae. Jare uyapo reta tembíu pascua pegua jou reta vaerã.
20 Jare pɨ̃tu ma yave Jesús uguapɨ ucaru vaerã jocua doce jemimboe reta ndive. 21 Jare ucaru ñugüɨnoi rambueve, Jesús jei chupe reta:
—Añete che jae peve, penti pepɨte pe oĩ vae chemeeta cherovaicho reta pe.
22 Jayave jae reta ipɨatɨtɨ, jare jei Jesús pe penti penti rupi:
—CheYa, ¿che pa co jae?
23 Jayave Jesús jei chupe reta:
—Mbɨyape umãquɨ oĩ che ndive plato pe vae co jae. 24 Che cuimbaerã ayeyapo vae aañotai amano vaerã, uyecuatía oĩ cheregua rami. Ẽrei jocua cuimbae chemeeta vae uiporarata co. Icavi tẽi mona jocua cuimbae mbaetɨ ico yave —jei.
25 Jayave Judas (Jesús umee vae) jei chupe:
—Oporomboe vae, ¿che pa co jae?
—Ndere ma co —jei Jesús chupe.
26 Jare ucaru ñugüɨnoi rambueve, Jesús uipɨsɨ mbɨyape, jare umee yasurupai Tumpa pe. Jayave upɨsãa mbɨyape jare umee jemimboe reta pe.
—Peu —jei chupe reta—. Cua co jae cherete —jei.
27 Jayave Jesús uipɨsɨ vi penti copa, jare yasurupai umee ye yave Tumpa pe, umee jemimboe reta pe.
—Peu opaete pe reta —jei—. 28 Cua co jae cherugüɨ. Cherugüɨ uyepɨyereta, Tumpa jei pɨau ye vae uyeyapo vaerã, jare Tumpa umbɨasa vaerã jeta vae pe imbaeyoa reta —jei—. 29 Ẽrei che jae peve, ndarau ma jau uva tɨcuecue, cheRu iporoyocuia pe uva tɨcuecue ipɨau vae pe reta ndive jau regua —jei.
Pedro uicuacuta Jesús
(Mr 14.26-31; Lc 22.31-34; Jn 13.36-38)
30 Jare opa yave ucanta reta Tumpa pe, oẽ reta yugüɨraa ɨvɨtu guasu Olivos cotɨ. 31 Jayave Jesús jei chupe reta:
—Opaete pe reta chereyata cua pɨ̃tu. Echa'ã Tumpa iñee pe uyecuatía oĩ cuarãi: ‘Ayucata ovecha reta iyandarecoa, jare ovecha reta opata uñemɨai.’ Jucuarãi uyecuatía oĩ —jei—. 32 Ẽrei aicove ye ayu yave umanocue vae reta ipɨte güi, aata perenonde Galilea pe —jei.
33 Jayave Pedro jei Jesús pe:
—Yepe tẽi opaete ĩru reta tandereya, ẽrei che ndarau ndueya.
34 —Añete che jae ndeve —jei Jesús chupe—, cua pɨ̃tu etei, ndei uru cuimbae uñee mbove, mbapɨ vese ma checuacuta —jei.
35 Ẽrei Pedro jei chupe:
—Yepe tẽi tamano nde ndive, ẽrei ndarau nducuacu.
Jare jucuarãi vi jei opaete Jesús jemimboe reta.
Jesús uyerure Getsemaní pe
(Mr 14.32-42; Lc 22.39-46)
36 Jayave Jesús oo jae reta jupíe uvãe Getsemaní pe. Jare Jesús jei jemimboe reta pe:
—Peguapɨ cua pe, che aa pea pe ayerure Tumpa pe rambueve.
37 Jayave güɨraa Pedro jare jocua mocui Zebedeo taɨ reta, jare umbɨpɨ ipɨatɨtɨ jare uiporara. 38 Jayave jei jocua mbapɨ jemimboe reta pe:
—Tuicha chepɨatɨtɨ, jare amano pota echa. Pepɨta cua pe, jare agüɨye peque —jei.
39 Jayave Jesús usɨrɨ catu chugüi reta, jare uyeatɨca ɨvɨ re jare uyerure Tumpa pe.
—CheRu, nde ndipota yave, embɨasa chegüi cua aiporarata vae. Ẽrei tuyeyapo cheve nde ndere vae. Agüɨye tuyeyapo che jae vae —jei.
40 Jayave Jesús ou ye jemimboe reta ñugüɨnoi vae pe, jare uecha oque ñugüɨnoi. Jayave jei Pedro pe:
—¿Pepuere'ã pa penti ora yepe peque mbae peĩ chemborɨ vaerã? 41 Agüɨye peque. Piyerure Tumpa pe, agüɨye vaerã peyoa. Pepɨa pe peratangãtu co, ẽrei perete iyaquɨ co —jei.
42 Jayave Jesús usɨrɨ ye uyerure Tumpa pe.
—CheRu, nde ndipota yave aiporara vaerã, tuyeyapo cheve nde ndere vae —jei.
43 Jayave ou ye jemimboe reta ñugüɨnoi vae pe, jare uecha oque ye ñugüɨnoi. Echa'ã jae reta jopeɨ ete ma.
44 Jayave Jesús usɨrɨ ye chugüi reta uyerure Tumpa pe. Uyerure ye tenonde yave uyerure rami. 45 Jayave ou ye jemimboe reta ñugüɨnoi vae pe jare jei chupe reta:
—Peque jare peputuuño ma. Mase, ora uvãe ma. Che cuimbaerã ayeyapo vae penti vae chemeeta cuimbae jeco pochɨ vae reta pe —jei—. 46 Pepũa. Yaaño ma. Mase, chemeeta vae coiño ma ou —jei.
Uipɨsɨ reta Jesús
(Mr 14.43-50; Lc 22.47-53; Jn 18.2-11)
47 Jare uyemɨngueta oĩ rambueve, ou Judas - jae co jocua doce vae güi penti. Jeta vae yugüeru jae ndive iquɨsepucu reve jare iɨvɨra reve reve. Sacerdote reta itenondegua reta jare tenta guasu pegua reta itenondegua reta ombou Jesús pe cua reta. 48 Jare umeeta vae umɨmbeu ma ĩru reta pe mbae uyapota vae. Jei ma chupe reta:
—Jocua ayurupɨteta vae co jae. Pipɨsɨ curi —jei.
49 Judas ou voi Jesús oĩ vae pe.
—Pɨ̃tu ma, oporomboe vae —jei chupe.
Jayave uyurupɨte.
50 Jayave Jesús jei chupe:
—Cheamigo, ¿maera pa ndiyapo jucuarãi?
Jayave ĩru reta yugüeru uipɨsɨ Jesús. 51 Jare penti Jesús ndive oĩ vae uipɨsɨ iquɨsepucu jare uequi jɨru güi, jare uiporu sacerdote tenondegua jembiocui inambi re, jare uyasɨa inambi chugüi. 52 Jayave Jesús jei chupe:
—Iñono ye quɨsepucu jɨru pe. Echa'ã opaete quɨsepucu uiporu vae reta uyeyucacata quɨsepucu pe —jei—. 53 Aipota yave, chepuere ayerure cheRu pe ombou voi vaerã jeta ángel reta cherepɨ vaerã. ¿Ndicuaa'ã pa cua? —jei—. 54 Ẽrei jucuarãi yave, ¿quirãita pa uyeyapo Tumpa iñee pe uyecuatía oĩ vae? Echa'ã jei jucuarãita co uyeyapo cheve —jei.
55 Jayave Jesús jei yugüeru vae reta pe:
—¿Maera pa peru quɨsepucu reta jare ɨvɨra reta chepɨsɨ vaerã, imonda vae pipɨsɨ vae rami? Opa ara aguapɨ pe reta ndive Tumpa jo pe. Joco pe aporomboe, jare chepɨsɨ'ã —jei—. 56 Ẽrei opaete cua uyeyapo oĩ Tumpa iñee aracae umɨmbeu vae reta uicuatía vae uyeyapo vaerã —jei.
Jayave opaete jemimboe reta ueya Jesús, jare opa osi.
Jesús uyemboɨ jovaicho reta jovai
(Mr 14.53-65; Lc 22.54, 63-71; Jn 18.12-14, 19-24)
57 Jayave Jesús uipɨsɨ vae reta güɨraa sacerdote tenondegua Caifás jenta pe. Jare joco pe uyembatɨ ma mboroyocui re oporomboe vae reta jare tenta guasu pegua reta itenondegua reta. 58 Jare Pedro oo vi Jesús jaɨcue. Ẽrei mbɨrɨño oo chugüi. Jae uique sacerdote tenondegua joca pe, jare uguapɨ sacerdote tenondegua jembiocui reta ndive, uecha vaerã mbae uyeyapota vae. 59 Jare sacerdote reta itenondegua reta jare opaete ĩru mburuvicha reta ueca quía uñeapo vaerã Jesús re iyapu reve, uyucaca vaerã. 60 Ẽrei uvãe'ã reta teco jese, yepe tẽi jeta vae iyapu reve uñeapo jese. Taɨcue rupi mocui vae iyapu reve uñeapo jese. 61 Jae reta jei:
—Cua cuimbae jei: ‘Chepuere ambusururu Tumpa jo jare ayapo ye mbapɨ ara pe’ —jei, jei reta.
62 Jayave sacerdote tenondegua upũa uyemboɨ jare upɨrandu Jesús pe:
—¿Maera pa niñee nemoẽ'ã? ¿Mbae re pa cua reta uñeapo nderé? —jei.
63 Ẽrei Jesús quĩiño. Jayave sacerdote tenondegua upɨrandu ye chupe:
—¿Nde pa co jae Cristo, Tumpa ombou vae? ¿Nde pa co jae Tumpa Taɨ? Che ndoyocui Tumpa jecuaeño ico vae jee re nemɨmbeu vaerã oreve —jei.
64 Jayave Jesús jei chupe:
—Nde ndere rami jae co che. Ẽrei che jae peve, che cuimbaerã ayeyapo vae cherechata co aguapɨ aĩ Tumpa mbaepuere güɨnoi vae iyɨpɨ pe iyacata cotɨ. Cherechata vi ayu amapɨ̃tu reve ara güi —jei.
65 Jayave sacerdote tenondegua cua uyandu yave, pochɨ ramo omondoro jemimondei, jare jei:
—Jei ma icavi mbae vae Tumpa cotɨ. ¿Maera ma pa yaeca yeta ĩru vae reta uñeapo vaerã jese? Mase, pe reta piyandu ma icavi mbae vae jei Tumpa cotɨ —jei—. 66 ¿Mbae pa pere añave? —jei.
Ĩru reta jei chupe:
—Icavi'ã co. Icavi co yayucaca vaerã —jei reta.
67 Jayave amocue vae undɨvɨ Jesús jova re, jare uinupa. Jare ĩru vae reta ocua jese, 68 jare jei chupe:
—Nde co jae Cristo, Tumpa ombou vae yave, emɨmbeu oreve quía ra ocua oĩ nderé.
Pedro uicuacu Jesús
(Mr 14.66-72; Lc 22.56-62; Jn 18.15-18, 25-27)
69 Jare Pedro uguapɨ oĩ oca pe. Jare penti cuñatai ou jei chupe:
—Nde vi co jae Jesús Galilea pegua iĩru.
70 —Che jae iĩru'ã co —jei Pedro opaete vae jovaque—. Aicuaa'ã mbae ndere vae —jei.
71 Jayave Pedro oo onque tuicha vae cotɨ. Jare ĩru cuñatai uecha jare jei joco pe ñugüɨnoi vae reta pe:
—Cua cuimbae co jae penti Jesús Nazaret pegua iĩru.
72 Ẽrei Pedro jei ye:
—Che jae iĩru'ã co. Tumpa jee re aicuaa'ã jocua cuimbae —jei.
73 Jare ndei ɨma mbove joco pe ñugüɨnoi vae reta yugüeru jei Pedro pe:
—Añete co, nde co jae penti Jesús iĩru. Echa'ã nde ndiyemɨngueta Jesús iĩru reta uyemɨngueta vae rami —jei reta.
74 Jayave Pedro jei Tumpa jee re:
—Tumpa tuiporaraca cheve cua jae vae añetete'ã yave. Aicuaa'ã jocua cuimbae.
Jare jupivoi uru cuimbae uñee. 75 Jare Pedro imandúa Jesús jei chupe vae re: “Ndei uru cuimbae uñee mbove, mbapɨ vese ma checuacuta.” Jayave Pedro oẽ joco güi, jare tanta ipɨatɨtɨ reve uyao.